जोधपुर त्न एमडीएम अस्पताल में मदेरणा कॉलोनी निवासी मलेरिया पीड़ित बुन्दू खां (50) की मौत हो जाने से परिजनों ने यहां ट्रोमा सेंटर में रेजिडेंट डॉक्टर से मारपीट कर दी। मशीन तोड़ दी। टेबलें उलट दीं। पुलिस ने रोका तो नाराज परिजनों ने शव नहीं उठाया और इस बात पर अड़ गए कि अस्पताल प्रबंधन लिखकर दे कि कोई कार्रवाई नहीं होगी।
दो घंटे बाद वे शव लेकर चले गए। इधर, एक सप्ताह में दूसरी बार रेजिडेंट से मारपीट से गुस्साए रेजिडेंट डॉक्टरों ने काम छोड़ दिया। डॉ. एसएन मेडिकल कॉलेज से संबद्ध महात्मा गांधी, उम्मेद व टीबी अस्पताल में काम कर रहे रेजिडेंट डॉक्टर भी अस्पताल से निकल गए। जोधपुर एसोसिएशन ऑफ रेजिडेंट डॉक्टर्स के अध्यक्ष डॉ. प्रवीण जोशी ने हड़ताल पर जाने की बात कही है।
अस्पताल अधीक्षक डॉ. दिलीप कच्छवाह ने पुलिस से सख्त कार्रवाई की बात कही है। राजस्थान मेडिकल कॉलेज टीचर्स एसोसिएशन भी रेजिडेंट्स के पक्ष में है। उधर, होमगार्ड जितेन्द्र सेन ने मदेरणा कॉलोनी निवासी मोहम्मद फारुक द्वारा धक्का-मुक्की व मारपीट करने का मुकदमा दर्ज कराया है।
hin_Deva hin_Deva hin_Deva